Terrance April was onlangs die gas van Air Namibië vir ‘n kort kuier op Walvisbaai en Swakopmund. Hy was nogal verbaas oor al die aktiwiteite wat daar is vir die toeris/vakansieganger. Hy vertel self…
Met hanekraai is alles mistig en sak jou moed in jou skoene en die vooruitsigte vir ‘n rit op die duine, is ‘n skimmebeeld iewers op n horison. Maar die mense van daardie wêreld kyk jou maar onderlangs aan met ‘n ondeunde glimlaggie om die mondhoeke en voor jy ‘mes’ kan sê, is jy in ‘n sonskynlandskap wat ontvou en oopmaak vir diegene met ‘n skerp oog vir detail en geduld vir die natuur.
Jy kan op die duine net buite die twee groot dorpe gaan ry en asemrowende natuurtonele van daar af sien, en ‘n maanlig aandete in die dolemiet-koppe sal die dag perfek afrond. Hulle noem dit hoeka “maanlandskap”. G’n wonder dat die vervaardigers van die jongste Mad Max flieks die gebied gekies het as agtergrond vir van hulle onaardse tonele nie. Die bergagtige dele lyk angswekkend, met die skadus wat oorskuif van sonsondergang tot diep in die nag.
Dit is ook voëlwêreld dié. ‘n Rit op n katamaran mag dalk alledaags klink, maar as ‘n pelikaan sy sit kom kry iewers op die dek, en ‘n uitgegroeide rob kom kyk nuuskierig wat aangaan op die boot, moet jy weet dat jy in geselskap is wat nie maklik oortref sal kan word nie. En ‘n skool robbe laat ook nie op hulle wag nie!